Limpopo-dosent se liggaam op kampus aangetrefArgieffoto Die polisie ondersoek die raaiselagtige moord van ’n universiteitsdosent van Limpopo nadat sy liggaam Maandagoggend voor sy huis in sy rolstoel aangetref is. Kol. Ronel Otto, woordvoerder van die polisie, het gesê Freddy Madiba (50), ŉ landboudosent aan die Universiteit van Limpopo, se liggaam is deur ŉ aantal van sy familielede voor sy huis op die kampus van die universiteit aangetref. “Dit wil voorkom asof Madiba elders vermoor en sy liggaam toe voor die huis, wat hy by die universiteit gehuur het, geplaas is,” het Otto gesê. “Hy het veelvuldige oop wonde aan sy kop gehad, maar die wapen wat gebruik is om die wonde toe te dien is nog nie bekend nie. Die polisie het ook nog nie ŉ motief vir die moord bepaal nie.” Otto het gesê niemand is nog in verband met die voorval in hegtenis geneem nie.